
Tallinna Pimedate Ööde Filmifestivali pressiteade

30. november 2011, Tallinn

15. PÖFFi võistlusprogrammi EurAsia grand prix pälvis Hiina-Hongkongi linateos „Lihtne elu”, Baltimaade parimateks filmideks kuulutas žürii lõunanaabrite dokid „Jõuluvana 33 looma“ ja „Barzakh“. Katrin Lauri draama „Surnuaiavahi tütar“ pälvis parima Eesti filmi auhinna.

Grand prix kõrval pälvis teeneka hiina naisrežissööri Ann Hui südamlik linateos ka parima naispeaosatäitja preemia (Deanie Ip) ja Rahvusvahelise Filmiklubide Föderatsiooni FICC zürii preemia. Viieliikmelise rahvusvahelise žürii hinnangul on tegemist kauni ja liigutava inimliku draamaga. Parima Euraasia filmi auhind anti PÖFFil välja kaheksandat korda. Grand prix rahalise osa 10 000 eurot pani välja Tallinna linn. 

Parima režissööri auhind läks samuti naisrežissöörile, briti lavastajale Lynne Ramsaule linatöö „Me peame Kevinist rääkima“ eest.  Parima meesnäitleja auhind läks Norrasse, Sven Nordinile rolli eest filmis „Norra pojad“.  Zürii preemia anti seekord Jaapani filmile „Kotoko“ väljapaistva kinokeele kasutamise eest. Kokku hinnati 18. filmi. 

Neljandat korda anti PÖFFil välja parima Balti filmi auhind koos 5000 euro suuruse stipendiumiga. Rahvusvahelise Tridensi Balti täispikkade filmide konkursi žürii tunnistas parimaks kogunisti kaks linateost, läti dokumentalisti Laila Pakalnina töö „Jõuluvana 33 looma“ ja leedu režissööri Mantas Kvedaraviciuse teose „Barzakh“, millele andis preemia ka rahvusvahelise filmikriitikute ühingu FIPRESCI zürii. Parimaks Eesti filmiks tituleeriti Katrin Lauri „Surnuaiavahi tütar“. Linateose puhul märgiti ära hea esitus ning režissööri austusväärne suhtumine filmitegelaste eluvõitlustesse. Parima operaatori auhinna pälvis eestlane Mart Taniel filmi „Idioot“ ülesvõtmise eest. Kokku osales konkursil 21 täispikka filmi Eestist, Lätist ja Leedust.

Kolmandat korda anti festivalil välja Põhja-Ameerika indie-filmide konkursi auhind, mis läks Kanada filmile „Tõutäkk”. 

Aasia filmikunsti edendamise võrgustiku NETPAC žürii valis festivali parimaks Aasia filmiks Iraani linateose „Lein”.

Publiku lemmikuks sai taanlase Ole Christian Madseni tragikomöödia „Superclásico”, mida premeerib Tallinn linn 2000 euro suuruse stipendiumiga. 

Festivali auhinnad kuulutati välja PÖFFi ametlikul lõputseremoonial Nokia kontserdimajas 30. novembril 2011.

15. Tallinna Pimedate Ööde Filmifestival kuulub „Euroopa kultuuripealinn Tallinn 2011” programmi. PÖFF kestab kuni 4.detsembrini teistes Eestimaa linnades. 

Kõik auhinnad leiate meie kodulehelt: http://2011.poff.ee/est/press/auhinnad

